Il-Kummissjoni Ewropea - Skeda informattiva Skeda informattiva: Il-Kummissjoni Ewropea lesta li tibda negozjati għal sħubija ġdida ambizzjuża ma' 79 pajjiż fl-Afrika, il-Karibew u l-Paċifiku Brussell, it-22ta' gunju 2018 Il-Ftehim ta' Sħubija ta' Cotonou huwa l-qafas legali li jirregola r-relazzjonijiet bejn l-UE u 79 pajjiż fl-Afrika, il-Karibew u l-Paċifiku (AKP). Dan huwa wieħed mill-eqdem u l-aktar oqfsa komprensivi ta' kooperazzjoni bejn l-UE u pajjiżi terzi. Il-Ftehim ta' Sħubija ta' Cotonou ġie iffirmat fis-sena 2000 għal perjodu ta' 20 sena u jgħaqqad aktar minn 100 pajjiż (Stati Membri tal-UE + 79 pajjiż AKP) u jirrappreżenta aktar minn 1.5 biljun persuna. Huwa jiskadi fid-29 ta' Frar 2020, u d-dispożizzjonijiet tiegħu jipprevedu l-ftuħ ta' negozjati dwar sħubija futura sa mhux aktar tard minn Awwissu 2018. Is-sħubija UE-AKP tiffoka fuq il-qerda tal-faqar u l-iżvilupp sostenibbli inklużiv għall-pajjiżi AKP u tal-UE. Hija maqsuma fi tliet oqsma ewlenin ta' azzjoni: il-kooperazzjoni għall-iżvilupp, id-djalogu politiku u l-kummerċ. → Il-Ftehim ta' Cotonou (disponibbli bl-24 lingwa tal-UE) Għaliex jeħtieġ li jiġi modernizzat u għaliex huwa importanti? Id-dinja nbidlet b'mod konsiderevoli mindu l-Ftehim ta' Cotonou ġie adottat kważi 20 sena ilu Kuntesti dinjija u reġjonali (fl-Ewropa, l-Afrika, il-Karibew u l-Paċifiku) evolvew b'mod sinifikanti - u l-istess għamlu l-isfidi komuni dinjija li għandhom jiġu indirizzati u l-opportunitajiet li għandhom jinħatfu. Għalhekk l-objettivi ewlenin tas-sħubija għandhom jiġu riveduti u adattati għar-realtajiet il- ġodda. L-UE għalhekk qed tfittex ftehim politiku komprensiv, li jistabbilixxi aġenda moderna fil- kuntest tal-pjanijiet direzzjonali ta' żvilupp sostenibbli miftehma internazzjonalment (l-Aġenda 2030 tan-NU - SDGs, l-Aġenda ta' Azzjoni ta' Addis Ababa, il-Ftehim ta' Pariġi, il-Kunsens Ġdid dwar l- Iżvilupp, eċċ.). Ix-xhur li ġejjin se jkunu kruċjali billi se nidħlu f'era ġdida fir-relazzjoni tagħna mal- pajjiżi AKP. In-negozjati li jmiss jipprovdu opportunità biex tinbeda paġna ġdida, li twitti t-triq għal dinamiċi u kooperazzjoni ġodda li jmorru lil hinn mid-dimensjoni ta' żvilupp tradizzjonali. X'inhuma l-benefiċċji potenzjali? Kif tista', era ġdida ta' relazzjonijiet bejn l-UE u l-AKP taffettwa lin-nies? Billi jibni fuq it-tagħlimiet meħuda matul it-43 sena ta' kooperazzjoni tagħna, u billi nagħmlu l- massimu fil-kuntest il-ġdid, nittamaw li l-ftehim il-ġdid iġib miegħu opportunitajiet mingħajr preċedent. Bit-twaqqif ta' alleanza politika b'saħħitha, l-UE u s-sħab tagħha se jkunu f'pożizzjoni li jiżviluppaw soluzzjonijiet għall-isfidi ffaċċjati f'kull reġjun. Dawn jinkludu t-tkabbir u l-ħolqien tax- xogħol, l-iżvilupp tal-bniedem u l-paċi, kwistjonijiet ta' migrazzjoni u ta' sigurtà. . Ħafna mill-isfidi tal-lum ta' dimensjoni dinjija jeħtieġu approċċ multilaterali miftiehem, biex jinkisbu riżultati tanġibbli. Kif intwera fl-2015 bit-twaqqif ta' koalizzjoni suċċess li finalment wasslet għall-konklużjoni tal-Ftehim ta' Pariġi dwar it-tibdil fil-klima, is-sħubija UE-AKP għandha s-setgħa biex tipprovdi tweġibiet siewja lill-isfidi dinjin. Jekk aħna naħdmu flimkien, nistgħu niffurmaw maġġoranza madwar id-dinja minħabba li l-UE u l-pajjiżi AKP jirrappreżentaw aktar minn nofs tas-sħubija tan-NU. Flimkien, nistgħu nagħmlu differenza u nistabbilixxu aġenda dinjija f'fora internazzjonali. L-organizzazzjonijiet reġjonali se jkollhom rwol fis-sħubija ta' wara l-2020? It-tkabbir ta' korpi reġjonali ilu tendenza sinifikanti sa mis-snin 1990. Madwar il-pajjiżi AKP, żviluppaw diversi organizzazzjonijiet reġjonali u xi wħud minnhom saru atturi ewlenin fir- relazzjonijiet internazzjonali, mal-Unjoni Afrikana, il-Forum tal-Gżejjer tal-Paċifiku u l-Cariforum l- aktar billi saħħew ir-rwol rispettiv tagħhom, kif ukoll mal-organizzazzjonijiet sottoreġjonali fl-Afrika inkluż fost l-oħrajn l-ECOWAS u l-SADC. L-UE u l-pajjiżi AKP se jkomplu jiddependu fuq sistema b'ħafna livelli ta' governanza li tippermetti li jittieħdu azzjonijiet fil-livell l-aktar xieraq (nazzjonali, reġjonali, kontinentali jew tal-AKP), f'konformità mal-prinċipji ta' sussidjarjetà u l-kumplimentarjetà. L-atturi mhux statali għandhom rwol f'dan il-ftehim? L-UE tagħti valur lil djalogu strutturat u hija favur approċċ ta' bosta partijiet ikkonċernati li jinkludi atturi mhux tal-istat - is-settur privat, is-soċjetà ċivili u l-awtoritajiet lokali –. Dawn is-sħab għandhom ikunu kapaċi jaħdmu f'ambjent favorevoli u jkollhom l-opportunità li jagħtu kontribut sinifikanti fit-teħid ta' deċiżjonijiet fil-livell nazzjonali, reġjonali u dinji. Min se jkun in-negozjatur ewlieni tal-UE? In-negozjatur ewlieni tal-UE se jinħatar fi żmien xieraq. In-negozjatur se jkun appoġġat minn tim tan-negozjati esperjenzat, li jiġbor fih is-servizzi kollha involuti. Min se jkun qed jinnegozja f'isem il-grupp ta' stati tal-AKP? Huwa f'idejn il-grupp ta' stati tal-AKP biex jiddeċiedi. Fejn se jsiru n-negozjati? Se jsiru fl-UE u fil-pajjiżi AKP. Kemm għandhom idumu n-negozjati? Il-Ftehim ta' Cotonou se jiskadi fid-29 ta' Frar 2020. Għalhekk, sa dak iż-żmien, il-ftehim il-ġdid jeħtieġ li jkun kemm iffinalizzat kif ukoll approvat. Għal iktar informazzjoni Stqarrija għall-istampa Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Skeda_informattiva__Il-Kummissjoni_Ewropea_lesta_li_tibda_negozjati_g_al_s_ubija__dida_ambizzju_a_ma__79_pajji__fl-Afrika__il-Karibew_u_l-Pa_ifiku.pdf